Tere tulemast! Meil on suur rõõm näha, et soovid kaasa aidata eestikeelse Vikipeedia paremaks muutmisele ja loodame, et naudid osalemist Vikipeedia kogukonna tegemistes sama palju kui meie. Uue kasutajana võid Sa olla esialgu pisut segaduses, kuid ära muretse, ajapikku muutub kõik selgemaks. Kui tunned, et oled hädas ja vajad abi, siis küsi julgelt – teised kasutajad aitavad Sind kindlasti!
Vikipeedias kehtivad põhimõtted, mis aitavad Vikipeedia keskkonnas tegutseda ja paremini toime tulla. Tee julgelt parandusi! Pärast selle lehekülje läbilugemist võiksid pilgu peale visata Juhendi sisukorrale, äkki on juba tekkinud konkreetseid küsimusi, millele sealt vastused leiad.
Meeldivat viibimist Vikipeedia seltsis ja edu soovides, Vikipeedia kogukond.
Vikipeedia ülesehituse mõistmiseks on kõige lihtsam jagada Vikipeedias olevaid lehekülgi kahte liiki: entsüklopeedilise sisuga leheküljed ja projektileheküljed (ehk kogukonnaleheküljed, mis on abiks entsüklopeediaartiklite kirjutamisel).
Vikipeedia "projektileheküljed" sisaldavad juhendeid, abilehekülgi, reegleid, arutelusid ja kasutajalehekülgi. Neid lehekülgi kasutatakse entsüklopeedia organisatoorsete küsimuste jaoks ja kasutajatevaheliseks suhtluseks. Hea koht projektilehekülgedega tutvumise alustamiseks on Kogukonnavärav.